
			A la Júlia, a la Jana i a en Jordi, 

			perquè amb vosaltres el Nadal continua tenint sentit.

			 

			Als meus pares, per haver-me transmès, sense adonar-se’n, 

			una manera d’entendre aquestes festes.

			 

			I a la meva família, amb qui cada any compartim les llistes, 

			les compres, els preparatius, les hores a la cuina i aquesta 

			mica de caos tan particular a casa nostra, 

			que també forma part de les festes.

		

	
		
			Pròleg

		

	
		
			
			Per ambientar-nos, no hi ha res com recordar el verset de la senyora Pepa quan saluda el carter: «Que tingui un bon dia, avui que és Nadal. No té una carteta? No té una postal?».

			Em sembla una bona manera de començar aquest llibre i d’evocar tot allò que acompanya el Nadal abans, fins i tot, que ens asseguem a taula: les estovalles ben allisades, els coberts de plata repassats, les copes de cristall, els camins de taula guarnits i les ampolles de vi i de cava preparades per rebre tothom. Les camises planxades, els colls emmidonats i les sabates ben enllustrades. El verd de la molsa al pessebre i, al fons, el tràfec dels plats i les olles a la cuina.

			Perquè el Nadal no comença el dia 25.

			Comença abans. Comença quan arriba l’Advent, quan es fa la primera llista, quan anem a Santa Llúcia, quan triem una figura per al pessebre o portem el tió a casa. Comença quan pensem què menjarem, quan encarreguem el capó, quan traiem de l’armari les estovalles bones o quan posem una olla al foc perquè el brou es faci a poc a poc. I continua després del dia de Nadal, amb Sant Esteve, els canelons, els dies entre festes, Cap d’Any, Any Nou i, finalment, l’arribada dels Reis i el tortell.

			Aquesta és també la manera com està construït aquest llibre. No he volgut ordenar-lo només per plats, sinó seguir el calendari i deixar que sigui el mateix Nadal qui ens vagi portant d’una taula a l’altra. Comença amb l’espera i els preparatius de l’Advent, passa per Santa Llúcia, el pessebre i el tió, arriba als grans àpats de Nadal i Sant Esteve, s’atura en els dies entre festes i continua fins a Cap d’Any i Reis. D’aquesta manera, les receptes apareixen lligades al moment en què tenen sentit, a les tradicions que les han acompanyat i a la manera com les hem viscut a casa.

			Perquè el Nadal no és només el que mengem. És també tot allò que fem al voltant del menjar. 

			Els plats de Nadal recullen el bo i millor del país i de la temporada. No només no hi pot faltar res, sinó que tot ha de ser escollit i triat. Potser és durant aquests dies quan som més conscients d’on comprem cada cosa. La preparació dels àpats comporta hores de voltar pels carrers i d’aturar-se davant les parades dels mercats, però també llargues discussions sobre si convé desossar el capó o si cal afegir-hi aquest ingredient o aquell altre perquè el plat quedi més rodó.

			I mentre cuinem, celebrem també unes tradicions que expliquen qui som. El pessebre, el tió, les fires, els canelons de Sant Esteve, l’Home dels Nassos, les campanades, el tortell de Reis... Són costums que sovint seguim sense preguntar-nos gaire d’on venen, però que han anat acumulant significats al llarg del temps. Alguns tenen un origen religiós, d’altres són més populars o domèstics, i molts han anat canviant de forma mentre en conservaven l’essència.

			M’interessava recuperar aquesta part del Nadal perquè ajuda a entendre millor la cuina. Per què mengem determinats plats en determinats dies? Per què el torró és d’hivern? Per què el brou i l’escudella tenen aquest protagonisme? Per què el tió dona dolços? Per què els canelons apareixen després de Nadal? Per què acabem les festes amb un tortell? Les receptes expliquen una part de la història, però els costums i les tradicions ens ajuden a entendre-la sencera.

			Així, aquest no és només un llibre de receptes. És també una passejada pel calendari nadalenc, per la cultura popular i per la memòria de les cases. Una manera d’aturar-nos en aquells gestos que fem cada any gairebé sense pensar-hi i mirar-los de nou. De descobrir què hi ha darrere d’un plat, d’un costum o d’una manera de parar la taula.

			Tots tenim una memòria gastronòmica pròpia del Nadal: els canelons de l’àvia, el brou de la tieta, els torrons que sempre porta un cosí. Per això el llistó és tan alt. Si et toca cuinar, saps que els plats seran examinats amb atenció i comparats amb els de quan érem petits, amb els de la mare o amb els d’aquella persona de la família que semblava tenir-ne la fórmula exacta.

			Aquests plats s’assemblen en totes les famílies, totes comparteixen unes certes coses i, alhora, totes són diferents en els detalls, que acostumen a ser els que marquen la diferència. Una espècia, una manera de fer el sofregit, un farciment particular o una picada incorporada a l’últim moment poden convertir una mateixa recepta en el plat propi de cada casa.

			La cuina de Nadal és elaborada i lenta, i ja està bé que sigui així: no hi ha pressa. El que sí que convé és fer una bona llista amb tots els ingredients que preveiem que necessitarem i arribar a la cuina sabent quant de temps ens durà cada preparació. Tot i això, es faci com es faci, el dia de Nadal sempre s’acaba dinant tard.

			Mentrestant, tothom, fins i tot aquells que no trepitgen mai la cuina, hi entren de tant en tant, aixequen les tapes de les olles per inspeccionar-ne el bull, observen les salses brillants i espesses, i comproven si els rostits ja es dauren al forn. És també el moment de baixar del prestatge més alt aquella olla enorme que només es fa servir en les grans ocasions i d’omplir-la fins dalt de les millors viandes.

			A Aigua de mar, el pescador Hermós diu a Josep Pla que els guisats de les cases bones són millors que els de les cases senzilles perquè no deixen de posar-hi res: sempre hi ha de tot. I és així, a la cuina de Nadal, tots juguem una mica a ser de casa bona. Durant uns dies procurem no escatimar en res, ni en l’ou filat, ni en els torrons, ni en els capons i els galls farcits. Cuinem amb una generositat que no és només culinària, perquè alimentar els altres ha estat sempre una de les maneres més antigues de celebrar, d’acollir i de demostrar afecte.

			Aquest llibre és un homenatge a aquesta cuina i a totes les famílies que l’han mantinguda viva. Però també vol ser una guia útil per a qui no ha cuinat mai aquests plats i un suport per als qui els preparen cada any, però encara volen polir-los, entendre’ls millor o trobar-hi algun detall que els faci més seus.

			I és també una invitació a viure el Nadal amb una mica més de calma. A entendre que la festa no és només el gran àpat, sinó tot el que el precedeix i el que ve després: anar a fira, muntar el pessebre, esperar el tió, preparar el brou, parar la taula, allargar la sobretaula, aprofitar les sobres, menjar canelons, brindar per l’any que s’acaba i el que comença, i esperar els Reis. La cuina acompanya tot aquest recorregut i, sovint, és la millor manera de conservar-lo.

			Perquè de cuina no se’n sap mai prou. En aquest recull, he volgut aplegar receptes clàssiques, plats que demanen respecte i en els quals no cal fer invents innecessaris. Alhora, els he passat pel sedàs de la meva experiència: dels anys com a cap de cuina i dels dedicats a l’ensenyament a l’Escola Hofmann.

			No es tracta de canviar la cuina de Nadal, sinó d’entendre-la, cuinar-la bé i ajudar a fer que continuï passant de taula en taula i de generació en generació.

			Perquè Nadal no apareix de cop. Es va acostant.

			I, quan arriba, fa dies que ja l’estem cuinant.

		

	
		
			Advent

			La data

			 

			L’Advent comença quatre diumenges abans de Nadal i marca l’inici de l’any litúrgic cristià: la paraula ve del llatí adventus, «vinguda». És el temps que prepara el naixement de Jesús, sí, però a casa nostra vol dir sobretot una cosa molt més pràctica: que ja toca posar-se en marxa.

			 

			 

			La tradició

			 

			El Nadal no comença el dia 25. Comença setmanes abans, quan algú decideix qui vindrà a dinar, si aquest any farem prou brou per a tothom, si cal encarregar el capó o la pularda, si queda vi ranci a l’armari, si repetirem els torrons de sempre o en tastarem algun de nou. És la feina invisible que sosté la festa: la llista, la compra, la previsió.

			A les cases on es cuinava de debò, el Nadal començava per l’olla. Abans de pensar en els torrons o en la taula parada, calia pensar en el brou: ossos, carn, gallina, cansalada, verdura, llegums, pilota, temps. Una bona escudella demana capes i no s’improvisa, i per això calia començar-la amb dies d’avantatge. Fins i tot quan el brou d’aquests dies previs era més senzill que el del 25, el simple gest de posar l’olla al foc ja formava part de la festa: la casa en feia olor abans que fos Nadal de veritat.

			El Nadal català és una festa molt codificada —tothom sap que hi ha coses que «toquen»—, però cadascú la fa a la seva manera. Hi ha cases que no conceben el Nadal sense escudella i carn d’olla, d’altres on el rostit mana per damunt de tot, i n’hi ha on els canelons de Sant Esteve es couen amb més ganes que el dinar del dia 25, o on els torrons es compren sempre a la mateixa parada, per fidelitat més que per gust. L’Advent és quan tota aquesta maquinària es posa en marxa, encara en silenci.

			La litúrgia també parla d’una llum petita enmig de la foscor. D’aquí ve la corona amb quatre espelmes, presa del centre i el nord d’Europa: cada diumenge, s’hi encén una llum més, fins que la foscor queda una mica més vençuda. També els calendaris de finestretes —avui, sovint plens de xocolata— venen d’aquesta mateixa idea de comptar els dies que falten. No són costums catalans antics, però han entrat a moltes cases i funcionen bé, sobretot amb els nens: converteixen l’espera abstracta en el gest concret d’obrir una finestreta cada dia.

			 

			 

			Abans que sigui Nadal

			 

			El calendari també hi té la seva part. Nadal cau pocs dies després del solstici d’hivern, quan els romans ja celebraven les Saturnals —banquets, regals, l’ordre habitual una mica capgirat— i el culte al Sol Invicte situava en aquestes dates el naixement del sol. El cristianisme hi va posar el seu relat, el naixement de Crist com a llum del món, en un moment de l’any que ja portava segles de festa i de foc. No cal buscar un origen pagà darrere de cada costum: n’hi ha prou d’observar que, quan els dies s’escurcen, totes les cultures troben una excusa per encendre alguna cosa i menjar més bé.

			 

			 

			A taula

			 

			El fred demana brous llargs, rostits, greix, fruits secs i dolços densos: tot allò que a l’agost seria excessiu, al desembre hi troba un lloc. No mengem torrons al juliol no només perquè no toca, sinó perquè el torró és un dolç de sobretaula i de tall petit, pensat per allargar la conversa, no per menjar-se’l corrents. I l’escudella tampoc no és només una recepta: és una manera d’entendre l’abundància, perquè en una sola olla hi conviuen carn, ossos, verdura, llegums i pasta, i això és el que la fa tan nadalenca —converteix la idea de reunió en una manera de cuinar.

			L’Advent és quan comencem a omplir el rebost pensant-hi: el pollastre o el capó que cal encarregar, els cigrons que caldrà remullar la nit abans, els primers torrons que ja es couen a les pastisseries. Les receptes d’aquest capítol són de preparació. No competeixen encara amb el gran àpat de Nadal, però l’anuncien.

		

	
		
			Brou base de Nadal

			 

			Aquest brou no ha de competir amb l’escudella completa del dia de Nadal. Ha de ser un brou de preparació, una base útil per tenir a punt i que ens serveixi per fer sopa, arròs o una escudella més senzilla, o bé per reforçar altres elaboracions.

			La idea és treballar amb ossos, gallina o pollastre, una mica de vedella, verdures d’hivern i temps. Un brou no demana pressa. Demana foc baix, escuma retirada i una casa que durant unes hores faci olor de Nadal abans que sigui Nadal.

			 

			
				
					[image: Imatge decorativa]
				

			

			 

			Ingredients (per a uns 4 litres de brou):

			 

			1 kg de carn de vedella per estofar (el jarret és excel·lent), 1 os de genoll de vedella (genoll o canya), 1 carcassa de pollastre o de gallina, 2 pastanagues, 1 porro, 1 branca d’api, ¼ de col, 1 xirivia i 1 nap, 1 ceba, 1 branca d’api, sal, aigua, peu o os de porc salat, cigrons remullats (opcional)

			 

			 

			Elaboració:

			 

			Punt de treball: brou llarg, colat, desgreixat parcialment i guardat. Es pot congelar en porcions o reservar per a les elaboracions dels dies següents.

			Blanquegeu la carn: poseu els ossos i la carn dins una olla gran i cobriu-los amb aigua freda. Quan arrenqui el bull, abaixeu el foc i deixeu-ho 5 minuts, per tal que la carn tregui impureses. Retireu-ho, llenceu l’aigua i netegeu l’olla. Això farà que el brou quedi més net.

			Torneu a posar la carn i els ossos a l’olla, afegiu-hi les verdures, pelades i netes, i cobriu-ho tot amb 5 litres d’aigua freda.

			Poseu l’olla al foc i, quan comenci a bullir, abaixeu el foc al mínim. Aneu retirant l’escuma que es forma a la superfície de tant en tant, amb una escumadora.

			Deixeu-ho coure a foc molt suau un mínim de 3 hores. Ha de coure a foc molt baix, per tal que la cocció sigui lenta i els greixos i les impureses vagin surant a la superfície. D’aquesta manera, els podreu anar retirant amb una escumadora durant la cocció.

			Aneu-hi afegint aigua a mesura que es vagi evaporant.

			Apagueu el foc, retireu els trossos de carn i verdura i coleu el brou resultant. Deixeu-lo refredar en un lloc fresc o a la nevera, per poder-ne retirar fàcilment la capa de greix que quedarà a la superfície.

			Si no us el mengeu de seguida, el podeu congelar i ja el tindreu preparat per fer-lo servir a totes les festes.

			 

			 

			Notes

			 

			Quan comprem la carn per al brou, val la pena anar a la polleria del mercat i comprar un pollastre sencer, i demanar que ens separin les cuixes, ens filetegin el pit i ens posin a part el coll, les ales i la carcassa per al brou.

			Vigileu amb l’api i la col; si hi posem gaire api, mana molt el gust final, i pot amagar la resta de sabors. La col no agrada a tothom, així que n’hem de mesurar la quantitat; l’hem de fer bullir en un tros sencer, així es pot retirar i servir només a qui li agradi.

			Retireu la carn de l’olla i guardeu-la per tal de posar-la en una sopa o fer-ne croquetes o canelons: d’un brou se n’aprofita tot. Si la carn d’olla no es fa servir el mateix dia, es pot esmicolar amb les mans i guardar-la congelada… L’Advent serveix per omplir el rebost i el congelador!

			Les verdures es poden utilitzar per fer-ne una crema, o servir-les saltades amb un bon raig d’oli, cansalada i un all trinxat: us arreglaran un sopar ràpid i deliciós.

		

	

 

 Des del primer diumenge d’Advent fins al tortell de Reis: el millor Nadal es cuina a casa.  

 Escudella, torrons, capó farcit, tortell de Reis... A totes les cases de Catalunya sabem que hi ha plats que no poden faltar quan arriben les festes. I, tot i que les receptes s’assemblin, són els petits detalls —els ingredients, els records compartits— els que les fan úniques. 

 Amb Laia Freixinet com a mestra de cerimònies, aquest llibre ens convida a endinsar-nos en el Nadal català a través de la cuina, però també de tot allò que passa abans i després de seure a taula: les fires, el pessebre, el tió, les compres, el brou que comença a coure dies abans, les sobretaules que s’allarguen... 

 Cuina de Nadal és alhora un calendari festiu, un recull de memòria gastronòmica i un homenatge a les tradicions que donen sentit a aquestes dates. Més que un receptari dels sabors imprescindibles del Nadal, és un viatge pels orígens, els rituals i els símbols que converteixen les festes catalanes en un dels moments més estimats de l’any. 


	

 

			Laia Freixinet Amenós és nutricionista i cuinera formada a l’Escola d’Hostaleria Hofmann. Amb més de vint anys d’experiència entre fogons, actualment és directora acadèmica i docent a l’escola Hofmann. La seva trajectòria com a xef, tant dins com fora del país, l’ha consolidat com una experta en gastronomia.

			La seva passió per la cuina neix de l’amor per menjar, cuinar i compartir que va aprendre des de petita, i que amb els anys va convertir en la seva professió, fet que la va motivar a descobrir receptes noves, productes amb història i plats que reflecteixen la riquesa del territori, de la gent i de la cultura. A través de les seves creacions culinàries, transmet la seva dedicació per explorar i celebrar la diversitat gastronòmica amb una autenticitat única. 

			Dins d’aquesta mateixa col·lecció, ha publicat el llibre Esmorzars de forquilla (Rosa dels Vents, 2024).

	
 
 

[image: Logo de Penguin Random House Grupo Editorial]

 

 

Primera edició: novembre del 2026

 

© 2026, Laia Freixinet Amenós

	© 2026, Penguin Random House Grupo Editorial, S. A. U.

	Travessera de Gràcia, 47-49. 08021 Barcelona

 

Disseny de la portada: Penguin Random House Grupo Editorial / Begoña Berruezo Sánchez

Il·lustració de la portada: © Daniel Soms

Il·lustracions de l’interior: © Jana Bonet

 

Penguin Random House Grupo Editorial està a favor de la protecció de la propietat intel·lectual. La propietat intel·lectual estimula la creativitat, defensa la diversitat en l’àmbit de les idees i el coneixement, promou la lliure expressió i afavoreix una cultura viva. Gràcies per comprar una edició autoritzada d’aquest llibre i per respectar les lleis de propietat intel·lectual en no reproduir ni distribuir cap part d’aquesta obra per cap mitjà sense permís. En fer-ho esteu donant suport als autors i permetent que PRHGE continuï publicant llibres per a tots els lectors. De conformitat amb el que disposa l’article 67.3 del Reial decret llei 24/2021, de 2 de novembre, PRHGE es reserva expressament els drets de reproducció i d’ús d’aquesta obra i de tots els seus elements a través de mitjans de lectura mecànica i altres mitjans idonis amb aquesta finalitat. Dirigiu-vos a CEDRO (Centre Espanyol de Drets Reprogràfics,  http://www.cedro.org) si necessiteu reproduir algun fragment d’aquesta obra.

 

ISBN: 979-13-87935-64-1

 

Compost a: M.I. Maquetación, S.L.

 

Facebook: rosadelsventseditorial

Twitter: @penguinllibres

Instagram: @penguinllibres

YouTube: penguinlibros

Spotify: penguinlibros

	

	
[image: Imatge de la pàgina promocional]
	

	
OEBPS/image/cover.jpg
Laia Freixinet

De I'’Advent a Reis:
el millor receptari per ales festes

ROSA DELS VENTS






OEBPS/image/penguin.jpg
Penguin
Random House
Grupo Editorial





OEBPS/image/captacion2020nueva.jpg
«Per viatjar lluny, no hi ha millor nau que un llibre».
EMiLy DIcKINSON

Gracies per la teva lectura.

A penguinllibres.club trobards les millors
recomanacions de llibres.

Uneix-te a la nostra comunitat i viatja amb nosaltres.

Ei0@penguinliibres





OEBPS/image/portadilla.jpg
Laia Freixinet

De I'Advent a Reis:
elmillor receptari per a les festes

&
Xe
ROSA

DELS
VENTS





OEBPS/image/p021.jpg





OEBPS/image/cenefa.jpg





